Magistrații de la Tribunalul Cluj-Napoca au stabilit că societatea QuantumPharm SRL, care administrează un magazin online de produse naturiste și unul fizic în comuna Apahida, trebuie să achite o decizie de impunere în valoare de 83.609 lei, după ce ar fi acordat partenerilor și colaboratorilor tichete cadou în sumă de 218.125 lei, pentru campanii de publicitate și marketing. Potrivit inspectorilor fiscali, firma nu a putut să prezinte documente justificative pentru alocarea banilor și nici nu a virat la bugetul de stat obligațiile fiscale aferente.
În urma unui control efectuat de inspectorii Direcției Generale Regionale a Finanțelor Publice Cluj-Napoca, la data de 7 octombrie 2021, societatea QuantumPharm SRL s-a ales cu o decizie de impunere prin care au fost stabilite obligaţii fiscale de plată suplimentare în valoare de 83.609 lei, reprezentând contribuţii sociale obligatorii aferente tichetelor cadou în sumă de 218.125 lei acordate partenerilor şi colaboratorilor, în cadrul campaniilor de publicitate şi marketing.
A dat cadouri de sute de mii de lei, dar a uitat să-și achite obligațiile fiscale
Potrivit Raportului de inspecţie fiscală, firma "a acordat tichete cadou în scopul susținerii unor campanii de marketing, reclamă și publicitate, fără a deține documente justificative în ceea ce privește consumul lor, în valoare de 218.125 lei".
Pentru că societatea nu a reușit să facă dovada acordării tichetelor cadou partenerilor de afaceri în scopul susținerii unor campanii de marketing, reclamă și publicitate, organele de inspecţie fiscală au stabilit că aceste cheltuieli se încadrează în categoria avantajelor asimilate salariilor în vederea impunerii.
Decizia de impunere a fost contestată pe cale administrativă, însă QuantumPharm SRL nu a obținut un rezultat favorabil. Ulterior, firma a solicitat magistraților clujeni să analizeze legalitatea impozitului stabilit suplimentar de organele de inspecție fiscală pentru veniturile din salarii şi asimilate salariilor, raportat la tichetele cadou acordate.
În anul 2023, Curtea de Apel Cluj a stabilit cu titlu definitiv că "deşi reclamanta susţine că a dovedit cu acte justificative că tichetele acordate cadou partenerilor de afaceri reprezintă cheltuieli şi acordarea acestora a avut loc cu respectarea prevederilor legale în materie, în realitate, la dosarul cauzei nu au fost depuse înscrisuri care să infirme realitatea constatărilor pârâtei. (…) în raport de toate cele arătate pe larg în raportul de expertiză, sunt corecte concluziile instanţei de fond în sensul că reclamanta nu se află în posesia unor documente justificative referitoare la seriile tichetelor cadou acordate, aceasta nedeţinând o evidenţă proprie.".
QuantumPharm SRL descrie lipsa documentelor justificative drept "o simplă eroare materială"
Firma nu s-a lăsat descurajată, după ce Curtea de apel a stabilit definitiv că obligațiile fiscale stabilite de inspectori DGRFP Cluj-Napoca au fost stabilite în acord cu prevederile legale. QuantumPharm SRL a intentat un nou proces prin care a solicitat anularea deciziei de impunere în cuantum de 83.609 lei.
Societatea și-a susținut acțiunea arătând că nu datorează contribuții sociale, deoarece contravaloarea serviciilor de marketing și publicitate a fost achitată de prin acordarea unor tichete cadou. De asemenea, a susținut că tichetele cadou pot fi calificate exclusiv drept cheltuieli, reprezentând în esență prețul total sau parțial al contractelor încheiate cu partenerii. Firma a găsit o scuză și în cazul discrepanțelor/suprapunerilor dintre seriile menționate în borderourile de predare ale tichetelor cadou, menționând că reprezintă "o simplă eroare materială în redactarea acestora, fără consecințe în ceea ce privește tratamentul fiscal aplicabil".
În întâmpinarea formulată, DGRFP Cluj-Napoca a susținut că organele de inspecție fiscală au stabilit că aceste tichete cadou acordate partenerilor reprezintă în fapt venituri de natură salarială pentru care QuantumPharm SRL avea obligația calculării, reținerii, declarării și achitării obligațiilor sociale obligatorii, iar pentru că firma nu și-a îndeplinit aceste obligații, echipa de inspecție fiscală a stabilit că trebuie să plătească suma de 83.609 lei.
Instanța a desființat argumentele QuantumPharm SRL
Magistrații de la Tribunalul Cluj au constatat legalitatea actelor administrative contestate de QuantumPharm SRL și au respins ca neîntemeiată cererea de anulare a deciziei de impunere. Hotărârea instanței nu este definitivă și poate fi atacată cu recurs.
"Instanţa reţine că tichetele cadou acordate de reclamanta QuantumPharm S.R.L. în favoarea unor persoane juridice în scop de marketing, reclamă şi publicitate reprezintă sume asimilate salariilor şi nu cheltuieli, cum a susţinut reclamanta.
Prin urmare, în privinţa acestor sume se impunea calcularea şi virarea contribuţiilor sociale obligatorii, în temeiul dispoziţiilor legale reţinute ca fiind incidente de către organele de inspecţie fiscală, dispoziţii legale şi sume pe care reclamanta nu le-a contestant.", au motivat magistrații de la Tribunalul Cluj.
QuantumPharm SRL a avut o cifră de afaceri de 82,5 milioane de lei în 2022
Societatea QuantumPharm SRL a fost înființată în anul 1998, iar obiectul său de activitate este comerțul cu ridicata nespecializat. Firma este patronată și administrată de Francisc Simon. În anul 2022, QuantumPharm SRL a înregistrat o cifră de afaceri de peste 82,5 milioane de lei, un profit net de 7,4 milioane de lei și datorii în cuantum de 57,5 milioane de lei. Firma se ocupă de distribuția de produse naturiste, realizate de alte companii la care Francisc Simon este asociat. Francisc Simon este acționar și la Naturland Cluj-Napoca (magazine cu produse naturiste), Transvital Cosmetics, Probiotika, Clasic Cheese, Agropig Farm și Novavet.
"Având ca obiect de activitate distribuirea produselor Transvital Cosmetics și Parapharm în toate farmaciile și magazinele naturiste din România, QuantumPharm există pe piață din 1998, întregindu-și pe parcursul anilor gama de produse pe care le pune la distribuția clienților.
Alături de produsele cosmetice Transvital și suplimentele alimentare Parapharm, deja cunoscute publicului (geluri, balsamuri, uleiuri, emulsii de corp, loţiuni pentru păr, Picăturile Suedeze Originale etc), QuantumPharm vă oferă o gamă variată de produse importate din Orientul Îndepărtat, de la remedii naturale din India, produse naturiste, cosmetice şi ceaiuri medicinale, produse de calitate care nu conțin chimicale și conservanți, fabricate de firme atent selecţionate.", se arată pe site-ul companiei.